Diari Oficial de la Generalitat Valenciana


Sumari del DOGV 3436, del 17-02-1999 (1999/1167)

RESOLUCIÓ de 2 de febrer de 1999, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del conveni de col·laboració institucional entre la Generalitat Valenciana, mitjançant la Conselleria de Benestar Social, i l'Ajuntament de Segorbe, per a la gestió tant en la modalitat residencial com en la de centre de dia, de la Residència de la Tercera Edat de Segorbe.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3436

Data del DOGV
:   17-02-1999

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1999/1167


Data del document
:   02-02-1999

Organisme emissor
:   Conselleria de Presidència

Tipus de document
:   Resolució

Descriptors 

:   * Segorbe
    * tercera edat
    * administració local
    * cooperació administrativa

RESOLUCIÓ de 2 de febrer de 1999, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració institucional entre la Generalitat Valenciana, mitjançant la Conselleria de Benestar Social, i l'Ajuntament de Segorbe, per a la gestió tant en la modalitat residencial com en la de Centre de Dia, de la Residència de la Tercera Edat de Segorbe. [1999/X1167]
  
Subscrit, després de la tramitació prèvia reglamentària, entre la Generalitat Valenciana, mitjançant la Conselleria de Benestar Social, i l'Ajuntament de Segorbe, el dia 15 d'abril de 1998, un Conveni de col·laboració institucional per a la gestió tant en la modalitat residencial com en la de Centre de Dia de la Residència de la Tercera Edat de Segorbe, i en compliment del que estableix l'article 15.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0080/99, i que figura com a annex d'aquesta resolució.
  
València, 2 de febrer de 1999.- La subsecretària del Secretariat del Govern i Relacions amb les Corts: Catalina Escuín Palop.
  
Conveni de col·laboració institucional entre la Generalitat Valenciana, mitjançant la Conselleria de Benestar Social, i l'Ajuntament de Segorbe, per a la gestió tant en la modalitat residencial com en la de Centre de Dia, de la Residència de la Tercera Edat de Segorbe.
  
València, 15 d'abril de 1998.
  
Reunits:
  
D'una banda, la consellera de Benestar Social, Marcela Miró Pérez, en virtut de les competències atribuïdes pel Reglament Orgànic i Funcional de la Conselleria de Benestar Social (Decret 37/97, de 26 de febrer, DOGV núm. 2.942, d'1 de març de 1997), i degudament autoritzada per a la signatura d'aquest conveni en virtut de l'acord adoptat el 31 de març de 1998 del Consell de la Generalitat Valenciana, tal i com estableix l'article 54.bis de la Llei d'Hisenda Pública de la Generalitat Valenciana, i l'article 2.2 del Decret 20/1993, de 8 de febrer, del Govern Valencià, pel qual es regula el Registre de Convenis i estableix el règim jurídic i pressupostari dels convenis que subscriga la Generalitat Valenciana (DOGV núm. 1.968, de 19 de febrer de 1993).
  
De l'altra, el Sr. Rafael Calvo Calpe, alcalde-president de la ciutat de Segorbe, facultat en virtut de les competències que li atribueix la Llei 7/85, de 2 d'abril, que regula les Bases de Règim Local, i pel ple de l'Ajuntament realitzat el dia 17 de desembre de 1997.
  
Reconeixent-se les parts capacitat legal per a obligar-se, compareixen i en la representació que respectivament posseeixen,
  
Exposen:
  
Que la Conselleria de Benestar Social de la Generalitat Valenciana posseeix un edifici destinat a residència de Tercera Edat, situat al carrer de Gómez Máñez núm. 1 de Segorbe (Castelló), de titularitat de la Generalitat Valenciana i ocupat per l'Ajuntament de Segorbe després de la comanda de gestió per raons d'eficàcia formalitzada mitjançant Conveni en l'exercici econòmic anterior, corresponent a 1997, a l'empara de l'article 15 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
Que la Conselleria de Benestar Social de la Generalitat Valenciana té entre els seus objectius prioritaris la protecció i l'ajuda dels sectors que requereixen una especial assistència i atenció. Per això, es tendeix a establir els mitjans idonis i necessaris que coadjuven a aconseguir una adequada integració social.
  
Un d'aquests sectors que requereixen una especial atenció és el que fa referència a la protecció integral de la tercera edat, obligació que correspon als poders públics en virtut d'allò que estableix l'article 50 de la Constitució espanyola, i per a la qual la Generalitat Valenciana posseeix la titularitat de la competència perquè així ho estableix l'article 31.23 de l'Estatut d'Autonomia de la Comunitat Valenciana, Llei Orgànica 5/82, de 2 d'agost.
  
Per tal d'aconseguir l'èxit dels objectis indicats, és convenient acudir a la col·laboració interadministrativa prevista en els articles 25 i 26 de la Llei 7/85, de 2 d'abril, que regula les Bases de Règim Local, i acomplir així el manament constitucional de coordinació en l'actuació.
  
L'Ajuntament de Segorbe, en aquest ànim de cooperació interadministrativa, i per l'interés que hi ha en l'entitat per a la resolució dels problemes socials de la tercera edat a la zona, està disposada a assumir la gestió de la citada Residència de Tercera Edat de Segorbe, tant en la modalitat residencial com en la de Centre de Dia, sense que aquesta comanda de gestió implique en cap cas cessió de titularitat de la competència ni dels elements substantius del seu exercici de la Generalitat Valenciana a l'Ajuntament de Segorbe, tal i com indica l'esmentat article 15 de la Llei 30/92.
  
Per tot això, les entitats que representen ambdós compareixents acorden, com a mitjà per a aconseguir les anteriors finalitats, la signatura d'aquest
  
Conveni
  
Primera
  
L'objecte d'aquest conveni és establir els termes de cooperació entre la Conselleria de Benestar Social i l'Ajuntament de Segorbe per a la comanda de gestió, tant en la modalitat residencial com en la de Centre de Dia, de la Residència de Tercera Edat de Segorbe, situada al carrer de Gómez Máñez, núm. 1.
  
Segona
  
L'Ajuntament de Segorbe assumeix la gestió d'aquesta residència en els termes que s'especifiquen en aquest conveni i en el marc establit pel Decret 40/90, de la Generalitat Valenciana, i en l'Ordre de 9 d'abril de 1990, de la Conselleria de Treball i Seguretat Social, sobre Registre, Autorització i Acreditació, i se n'estableix la capacitat residencial en 74 places, i en un màxim de 15 per al Centre de Dia.
  
En relació amb això, i tal i com s'indica en l'annex V de l'esmentada Ordre de 9 d'abril de 1990, la finalitat del centre és oferir un lloc de residència i de convivència a persones la problemàtica sociofamiliar de les quals dificulta la integració i permanència a les seues cases, i també donar una assistència completa de caràcter tutelar en totes les activitats quotidianes, incloent-hi la bàsica sanitària i de rehabilitació de les capacitats de les persones assistides que, al capdavall, configure una atenció geriàtrica integral, tant si aquesta ha de ser en règim diürn com residencial d'acord amb les seues necessitats. Per a això, caldrà prestar a les persones usuàries aquests serveis:
  
De la Residència:
  
Assistència integral,
  
Prestacions completes de caràcter residencial: allotjament i manutenció adequada a les persones residents, bugaderia,
  
Atenció d'infermeria i vigilància mèdica de patologies lleus,
  
Tractament especialitzat,
  
Activitats de mobilització,
  
Activitats ocupacionals i de rehabilitació,
  
Activitats culturals i recreatives,
  
Activitats de convivència, de cooperació i d'autoajuda,
  
Suport psicosocial,
  
Orientació familiar, i
  
Promoció de la salut.
  
Del Centre de Dia
  
Assistència integral i manutenció adequada
  
Atenció d'infermeria i vigilància mèdica de patologies lleus,
  
Tractament especialitzat,
  
Activitats ocupacionals i de rehabilitació,
  
Activitats culturals i recreatives,
  
Activitats de convivència, de cooperació i d'autoajuda,
  
Promoció de la salut, i
  
Orientació familiar.
  
L'atenció al Centre de Dia no serà superior a dotze hores diàries, prestades de dilluns a diumenge, des de les nou fins a les vint-i-una hores.
  
Tercera
  
Correspondrà a la Conselleria de Benestar Social, mitjançant la Direcció General de Serveis Socials, determinar les admissions de les persones beneficiàries en règim residencial, amb prioritat per a les que procedisquen de la comarca de l'Alt Palància a l'àmbit territorial de la Comunitat Valenciana, i caldrà respectar, pel que fa a les estades, als trasllats, a les vacances i a les baixes, els drets fonamentals i les llibertats públiques dels ancians i de les ancianes residents, amb el compliment tant de les instruccions de la Direcció Territorial de Benestar Social de Castelló, com de la normativa vigent emesa per la Direcció General de Serveis Socials.
  
Quarta
  
L'Ajuntament de Segorbe es compromet, pel que fa a la recaptació dels ingressos que corresponga pagar a les persones usuàries del centre en règim especial, que no superen els preus públics establits en el Decret 23/93, de 8 de febrer, del Govern Valencià, corresponent a centres i serveis de IVSS, o en la normativa d'aplicació al seu dia.
  
Cinquena
  
Correspondrà a l'Ajuntament esmentat, amb la finalitat d'afrontar tant l'atenció residencial com la de Centre de Dia, la contractació del personal de la plantilla que s'estableix tot seguit:
  
1 director,
  
3 ATS,
  
18 auxiliars de clínica,
  
13 auxiliars de serveis,
  
2 cuiners,
  
3 subalterns,
  
1 fisioterapeuta a mitja jornada, i
  
1 auxiliar administratiu.
  
Les obligacions laborals relatives al personal del centre corresponen únicament i exclusivament a l'Ajuntament de Segorbe, i la Conselleria de Benestar Social hi és completament aliena. No obstant això, la Direcció General de Serveis Socials podrà exigir a l'Ajuntament de Segorbe tots els documents que necessite per a verificar el compliment de les obligacions imposades per la legislació laboral vigent.
  
L'organització dels torns de personal es realitzarà de manera que, en tot moment, s'assegure l'atenció als ancians i a les ancianes i el correcte funcionament del centre, amb la cobertura de personal suficient durant les nits i els dies festius.
  
Tot el personal haurà de posseir la titulació adequada al lloc de treball que realitzarà. El director tindrà titulació mitjana o superior.
  
Les baixes laborals del personal de més de deu dies de duració, i els períodes reglamentaris de vacances del personal d'atenció directa i de serveis, hauran de ser substituïdes per personal contractat a aquest efecte.
  
Sisena
  
L'Ajuntament de Segorbe assegurarà, en tot cas, la contractació de plantilla de personal especificada en el punt 5, d'acord amb la legislació vigent
  
Setena
  
L'Ajuntament de Segorbe es compromet a fer-se càrrec de tots els impostos inherents a l'immoble durant el temps d'ocupació d'aquest.
  
Vuitena
  
Serà a càrrec de l'Ajuntament de Segorbe el manteniment i la conservació tant de l'immoble com dels béns mobles, i també la totalitat del seu equipament, incloent-hi allò fungible, que formen en els seues parts la totalitat del centre. Així mateix, assumirà el pagament i el control de tots els consumibles necessaris per al funcionament correcte del centre (energia elèctrica, telèfon, aigua, gasoli i/o gas, productes alimentaris, productes de neteja, etc.), i també tots els que formen la totalitat suficient per a un correcte funcionament del centre.
  
Novena
  
La Conselleria de Benestar Social aportarà a l'Ajuntament de Segorbe per a afrontar les despeses que s'originen per l'aplicació d'aquest conveni la quantitat de cent un milions set-centes vint-i-cinc mil pessetes (072.839.938 PTA.), a càrrec de l'aplicació pressupostària 44.00.13.2707.770.02.071.59, línia de subvenció 409/98.
  
Deu
  
La Conselleria de Benestar Social, mitjançant la Direcció General de Serveis Socials, pagarà l'import previst per trimestres avançats sobre la base d'allò previst en l'article 32.2 de la Llei 15/97, de 29 de desembre, de Pressupostos de la Generalitat Valenciana per a 1998. El lliurament corresponent al tercer trimestre es realitzarà amb la justificació prèvia de la despesa corresponent al primer trimestre i la del quart trimestre, una vegada produïda la justificació de la despesa corresponent al segon i al tercer trimestres.
  
La justificació de la despesa corresponent a cada trimestre es realitzarà dins del mes natural següent a l'acabament d'aquell, i consistirà en la presentació davant de la Direcció Territorial de Benestar Social de Castelló de la documentació acreditativa de l'efectiva i correcta aplicació per part del beneficiari de la totalitat de la despesa del trimestre corresponent mitjançant la presentació del certificat de justificació de despeses emesa per l'interventor.
  
Onze
  
Per tal de vetlar pel compliment d'allò estipulat en aquest Conveni i per la qualitat del servei prestat, es crea una Comissió de Seguiment formada per:
  
El cap del Servei de Programes de la Direcció Territorial de Castelló, o la persona en qui delegue.
  
El senyor alcalde de l'Ajuntament de Segorbe, o la persona en qui delegue.
  
El cap de la Secció de Tercera Edat de la Direcció Territorial de Benestar Social de Castelló, qui actuarà com a secretari de la Comissió.
  
El cap de la Secció d'Afers Econòmics de la Direcció Territorial de Benestar Social de Castelló.
  
El director de la Residència.
  
Un inspector de la Direcció General de Serveis Socials.
  
Un representant del personal del centre.
  
Aquesta Comissió es reunirà, com a mínim, una vegada cada semestre, i quan així ho sol·licite alguna de les parts, i elevarà a la Conselleria de Benestar Social proposta raonada de totes les modificacions derivades del seguiment d'aquest conveni que es considere oportú introduir-hi, sempre que beneficien la qualitat dels serveis prestats i no repercutisquen en un increment de la quantitat consignada per la Conselleria de Benestar Social per a afrontar l'aplicació d'aquest conveni.
  
Dotze
  
En la publicitat i en les activitats que l'Ajuntament de Segorbe faça mitjançant qualsevol mitjà de comunicació social sobre les accions derivades de l'aplicació d'aquest conveni, s'hi farà constar expressament que aquestes es realitzen en virtut de la col·laboració convinguda entre la Conselleria de Benestar Social i l'Ajuntament de Segorbe.
  
Tretze
  
La Direcció General de Serveis Socials podrà exercir un seguiment periòdic mitjançant el contacte directe amb el centre i amb les persones que hi resideixen o que hi són ateses.
  
En tot cas, la Direcció General de Serveis Socials haurà de ser consultada prèviament i amb la finalitat de mostrar la conformitat en qualsevol alteració de l'organització del servei com ara la racionalització, les millores dels mètodes, els processos i la simplificació del treball i qualsevol altra que permeta el major i millor nivell de prestació d'aquest.
  
Catorze
  
La Direcció General de Serveis Socials proporcionarà a l'Ajuntament de Segorbe el suport tècnic necessari per al funcionament i la gestió de la Residència indicada.
  
Quinze
  
La duració d'aquest conveni serà des de l'1 de gener fins al 31 de desembre de 1998, cosa que no n'impedirà la pròrroga si així s'acorda entre les parts signants, tal i com estableix el Decret 20/93, de 8 de febrer, en l'article 2.2.
  
Setze. Marc d'interpretació
  
Aquest conveni es regirà, per a allò que no s'hi preveu, per la regulació que per a les transferències estableix la Llei d'Hisenda Pública de la Generalitat Valenciana i altra legislació concordant i per les ordres de la Conselleria de Benestar Social que regulen el sistema d'ajudes en matèria de Serveis Socials a la Comunitat Valenciana.
  
Disset
  
Serà motiu de rescissió d'aquest conveni l'incompliment dels compromisos que s'hi adquireixen, i els no previstos, amb caràcter general, per la legislació vigent, especialment allò recollit en l'article 7 del Decret 20/93.
  
En aquestes condicions és formalitzat aquest conveni que, aprovat pels que hi intervenen amb la lectura prèvia, signen i s'estén per quadruplicat i a un sol efecte al lloc i en la data indicats més amunt.
  
La consellera de Benestar Social: Marcela Miró Pérez.
  
L'alcalde: Rafael Calvo Calpe.